*سَــریچک*
انور صاحب خان
من چو سَریچک ءَ میلانک آں
سبزیں ڈگارانی دلبند ءَ
داں وتی نیستی ئیں استی ءَ
وهد منا پاشک کنت
من کہ بے جُنزی ءِ الامگ آں
منی زاهر ءُ باتن
جتا جتائیں کسّہ اَنت
چہ منی اَڑل داتگیں تُرس ءَ
جِستگیں ساهدار
پدا هیلدار بنت
من پجّار باں
منی ارزشت ءِ دیوال
چو پکّی ءَ بال کنت
مُرگ منی سر ءَ کدو ساچ اَنت
آتْـــراپ ءَ
رستر چاپ ءُ چوگان کن اَنت
منی بے جُنزی ءِ داستان
شِنگ بیت گْواچنی
من بے زندیں سَریچکے آں